CELEX: 32012D0709
Language: sk
Date: 2012-11-13 00:00:00
Title: 2012/709/Euratom: Rozhodnutie Rady z  13. novembra 2012 o prijatí doplnkového výskumného programu na obdobie rokov 2012 – 2015 týkajúceho sa reaktora s vysokým tokom neutrónov, ktorý má vykonávať Spoločné výskumné centrum Európskeho spoločenstva pre atómovú energiu

20.11.2012   
            
            
               SK
            
            
               Úradný vestník Európskej únie
            
            
               L 321/59
            
         ROZHODNUTIE RADY
   z 13. novembra 2012
   o prijatí doplnkového výskumného programu na obdobie rokov 2012 – 2015 týkajúceho sa reaktora s vysokým tokom neutrónov, ktorý má vykonávať Spoločné výskumné centrum Európskeho spoločenstva pre atómovú energiu
   (2012/709/Euratom)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 7,
   so zreteľom na návrh Európskej komisie,
   po porade s Vedeckým a technickým výborom (1),
   keďže:
   
               (1)
            
            
               Reaktor s vysokým tokom neutrónov (ďalej len „HFR“ – hig flux reactor) v Pettene je a určitý čas zostane v rámci Európskeho výskumného priestoru dôležitým prostriedkom, ktorý má Spoločenstvo k dispozícii na to, aby prispievalo k náukám o materiáloch a testovaniu materiálov, nukleárnej medicíne a výskumu bezpečnosti reaktorov v oblasti jadrovej energie.
            
         
               (2)
            
            
               Prevádzka HFR sa podporila súborom doplnkových výskumných programov, z ktorých posledný, obsiahnutý v rozhodnutí Rady 2009/410/Euratom z 25. mája 2009 o prijatí doplnkového výskumného programu, ktorý má vykonávať Spoločné výskumné centrum Európskeho spoločenstva pre atómovú energiu (2), sa skončil 31. decembra 2011. S cieľom zabezpečiť kontinuitu medzi doplnkovými výskumnými programami a plynulým vykonávaním doplnkového výskumného programu na obdobie rokov 2012 – 2015 týkajúceho HFR by sa toto rozhodnutie malo uplatňovať od 1. januára 2012.
            
         
               (3)
            
            
               Vzhľadom na to, že HFR je naďalej potrebný ako nenahraditeľná infraštruktúra pre výskum Spoločenstva v oblasti zvyšovania bezpečnosti jadrových reaktorov, ochrany zdravia vrátane vývoja lekárskych izotopov na zodpovedanie otázok z oblasti lekárskeho výskumu, jadrovej syntézy, základného výskumu, odbornej prípravy i nakladania s odpadom vrátane možnosti študovať bezpečnosť správania sa jadrových palív pre reaktorové systémy s významom pre Európu, malo by sa v jeho prevádzke pokračovať na základe tohto dodatkového výskumného programu do konca roku 2015.
            
         
               (4)
            
            
               Holandsko, Francúzsko a Belgicko by pre svoj osobitný záujem o ďalšiu prevádzku HFR mali, ako už naznačili, financovať tento program prostredníctvom finančných príspevkov do všeobecného rozpočtu Európskej únie prostredníctvom pripísaných príjmov,
            
         PRIJALA TOTO ROZHODNUTIE:
   Článok 1
   Doplnkový výskumný program týkajúci sa prevádzky HFR, (ďalej len „program“), ktorého ciele sú stanovené v prílohe I, sa prijíma na dobu štyroch rokov so začiatkom 1. januára 2012.
   Článok 2
   Náklady na vykonanie programu odhadované vo výške 31 400 000 EUR sa v celom rozsahu financujú prostredníctvom príspevkov Holandska, Francúzska a Belgicka. Rozdelenie tejto sumy sa uvádza v prílohe II. Tento príspevok sa pokladá za pripísaný príjem v súlade s článkom 18 ods. 2 nariadenia Rady (ES, Euratom) č. 1605/2002 (3).
   Článok 3
   1.   Za riadenie programu zodpovedá Komisia. Na tento účel využíva služby Spoločného výskumného centra.
   2.   Správna rada Spoločného výskumného centra musí byť o vykonávaní programu priebežne informovaná.
   Článok 4
   Komisia predloží Európskemu parlamentu a Rade správu v polovici trvania a záverečnú správu o vykonávaní tohto rozhodnutia.
   Článok 5
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
   Uplatňuje sa od 1. januára 2012.
   Článok 6
   Toto rozhodnutie je určené členským štátom.
   
      V Bruseli 13. novembra 2012
      
         
            Za Radu
         
         
            predseda
         
         V. SHIARLY
      
   
   
      (1)  Zápisnica zo zasadnutia Vedeckého a technického výboru, ktoré sa uskutočnilo 17. februára 2012.
   
      (2)  Ú. v. EÚ L 132, 29.5.2009, s. 13.
   
      (3)  Ú. v. ES L 248, 16.9.2002, s. 1.
   
      PRÍLOHA I
      
         VEDECKÉ A TECHNICKÉ CIELE
      
      Hlavné ciele programu sú:
      
                  1.
               
               
                  Zaistiť bezpečnú a spoľahlivú prevádzku HFR tak, aby sa zaručila dostupnosť toku neutrónov na pokusné účely.
               
            
                  2.
               
               
                  Umožniť výskumným ústavom účinne využívať HFR v širokej škále odborov: zvýšenie bezpečnosti jadrových reaktorov, ochrana zdravia vrátane vývoja lekárskych izotopov, jadrová syntéza, základný výskum a odborná príprava a nakladanie s odpadom vrátane možnosti študovať otázky bezpečnosti jadrových palív pre reaktorové systémy s významom pre Európu.
               
            
   
      PRÍLOHA II
      
         ROZDELENIE PRÍSPEVKOV
      
      Príspevky určené na program pochádzajú z Holandska, Francúzska a Belgicka.
      Tieto príspevky sa rozdeľujú takto:
      
                   
               
               
                  Holandsko: 29 000 000 EUR,
               
            
                   
               
               
                  Francúzsko: 1 200 000 EUR,
               
            
                   
               
               
                  Belgicko: 1 200 000 EUR.
               
            
                   
               
               
                  Spolu: 31 400 000 EUR.
               
            Tieto príspevky sa platia do všeobecného rozpočtu Európskych spoločenstiev a musia sa vyčleniť na tento program.
      Tieto príspevky sú pevne stanovené a nie je ich možné upravovať podľa meniacich sa nákladov na prevádzku, údržbu a vyradenie z prevádzky.